Document ID: /roh_data/filtered/fineweb-2-filterrobots_roh.jsonl.gz/32386

Enquistas suenter las elecziuns fan allusiun sin ina victoria surprendenta. Raggi pudess survegnir fin 67,5% da las vuschs. Ella è sin buna via da daventar emprima burgamestra da la chapitala taliana. L'advocata da 37 onns valeva sco gronda favurita per las elecziuns communalas a Roma.
Surpraisa a Torino
Era a Torino pudess quai dar ina victoria per la partida che Beppe Grillo ha fundà il 2009 sco iniziativa da protest. L'interprendidra da 31 onns, Chiara Appendino, survegn suenter las emprimas calculaziuns 56,7% da las vuschs e gudogna uschia cunter il burgamester en uffizi Piero Fassino.
Terradas per Renzi
Per Matteo Renzi èn las perditas a las elecziuns communalas a Roma e Torino pitras terradas. Er a Napoli hai dà ina clera victoria per Luigi De Magistris ch'è vegnì reelegì cun 67% da las vuschs senza il sustegn da Renzi. Ed er a Triest perda il candidat da sia partida democratica PD. A Milaun e Bologna han gudagnà mo stgarsamain ils candidats da la partida PD.
Las elecziuns valan er sco test d'atmosfera per la regenza dal primminister Renzi.
RR novitads 06:00